อย.ร่วมภาคีเครือข่าย ตรวจนับและสุ่มตรวจยาเสพติดของกลางกว่า 31 ตัน ก่อนนำไปเผาทำลายพรุ่งนี้
นพ.วิทิต สฤษฎีชัยกุล รองเลขาธิการคณะกรรมการอาหารและยา เปิดเผยภายหลังร่วมกับหน่วยงานภาคีเครือข่ายที่ร่วมเป็นคณะะทำงานตรวจรับยาเสพติดของกลาง ทั้งสำนักงาน ป.ป.ส. สำนักงานตำรวจแห่งชาติ กรมวิทยาศาสตร์การแพทย์ และกองทัพบก ตรวจสอบยาเสพติดของกลาง ที่เตรียมนำไปเผาทำลายครั้งที่ 55 รวม 2 วัน เริ่มพรุ่งนี้ (21-22 ธ.ค.65) ว่า การเปิดคลังยาเสพติดของกลาง ที่ อย.เป็นผู้เก็บรักษา เพื่อตรวจนับและสุ่มตรวจว่าเป็นยาเสพติดของกลางจริง นับเป็นครั้งที่ 3 ของปี 2565 นี้ ที่เปิดคลังยานำยาเสพติดไปเผาทำลาย จากเดิมที่จะทำกันปีละครั้ง ซึ่งปรับตามนโยบายรัฐบาลในการแก้ปัญหายาเสพติดที่ถือเป็นวาระสำคัญ โดยการเผาทำลายถือเป็นการตัดยาเสพติดที่ยึดได้ ไม่ให้สามารถกลับเข้าสู่วงจรได้อีก โดยครั้งนี้จะมียาเสพติดที่จะถูกเผาทำลายรวมกว่า 31,858 กิโลกรัม หรือ 31 ตัน จาก 186 คดี ส่วนใหญ่กว่า 24 ตันเป็นยาบ้า รองลงมาคือ ยาไอซ์ 6,054 กิโลกรัม เฮโรอีน 459 กิโลกรัม ฝิ่น 98 กิโลกรัม ยาอี 64 กิโลกรัม โคเคอีน กว่า 5 กิโลกรัม นอกนั้นกว่า 578 กิโลกรัม เป็นวัตถุออกฤทธิ์ มีมูลค่ารวมกันกว่า 28,000 ล้านบาท โดยพรุ่งนี้เช้าจะถูกลำเลียงไปที่ บริษัท อัคคีปราการ จำกัด(มหาชน) นิคมอุตสาหกรรมบางปู จังหวัดสมุทรปราการ เพื่อเข้าเครื่องเผาทำลายพลังงานก๊าซธรรมชาติ (NG) ที่ความร้อนกว่า 1,200 องศาเซลเซียส ภายใต้ระบบควบคุมสารมลพิษที่เหลือจากการทำลายที่ทันสมัยตรงตามมาตรฐานสากล US EPA ในการกำจัดขยะอุตสาหกรรมอันตรายที่มั่นใจได้ว่าจะไม่ก่อให้เกิดผลกระทบต่อสิ่งแวดล้อม